Токъмакъ Азэмэт зыри къытекIуакъым
Къэбэрдей-Балъкъэрым щыщ Токъмакъ Азэмэт ехъулIэныгъэ щызыIэригъэхьащ тэмэму зэхэзымых-хэм бэнэкIэ хуитымкIэ я къэралпсо чемпионатым.
Владимир къалэ дэт университетым и спорткомплексым щекIуэкIа бэнэкIэ хуитымкIэ Урысейм и чемпионатым хэтащ къэралым и щIыналъэ 22-м къикIа тэмэму зэхэзымых спортсмени 120-рэ.
Зи хьэлъагъыр килограмм 70-м нэблагъэхэм я кIэух зэIущIэм Осетие Ищхъэрэ — Аланием и лIыкIуэ Пузов Артём хигъащIэри, Токъмакъ Азэмэт чемпионатым и дыщэ медалыр зыIэригъэхьащ.
Зэхьэзэхуэм къыщигъэлъэгъуа зэфIэкI лъагэм ипкъ иткIэ Азэмэт ирагъэблэгъащ Урысейм и командэ къыхэхам дунейпсо зэпеуэхэм хэтын папщIэ. Ар ягъасэ Iэпщэ Анзоррэ БжэныкIэ Русланрэ.
ЖЫЛАСЭ Замир.
